《金缕曲 花朝为花介眉限寿字》
清代·赵芬

暂辍拈针手。喜今朝、百花生日，牵笺称寿。姹紫嫣红春富贵，尽付东皇消受。

正处处、寻芳携酒。蝶粉蜂黄浑未褪，恰娠梅、嫁杏佳时候。

金钱会，休孤负。

纱窗乍启香初透。最多情、娇憨儿女，花幡争绣。不许风欺兼雨虐，暗乞天公护佑。

怕一霎、绿肥红瘦。更爇心香重默祷，愿年年、岁岁人如旧。

舒化日，共长久。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。